CELEX: 32014D0247
Language: lt
Date: 1398643200000
Title: 2014/247/ES: 2014 m. balandžio 28 d. Komisijos įgyvendinimo sprendimas dėl Meksikos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

3.5.2014   
            
            
               LT
            
            
               Europos Sąjungos oficialusis leidinys
            
            
               L 132/71
            
         KOMISIJOS ĮGYVENDINIMO SPRENDIMAS
   2014 m. balandžio 28 d.
   dėl Meksikos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   
      (2014/247/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2012 m. spalio 22 d. Komisija Europos vertybinių popierių ir rinkų institucijai (EVPRI) suteikė įgaliojimus, prašydama pateikti rekomendaciją dėl Meksikos teisės ir priežiūros sistemos techninio įvertinimo kredito reitingų agentūrų atžvilgiu;
            
         
               (2)
            
            
               2013 m. gegužės 31 d. pateiktoje techninėje rekomendacijoje EVPRI nurodė, kad pagal rezultatus kredito reitingų agentūroms taikomą Meksikos teisės ir priežiūros sistemą galima palyginti su nustatytąja Reglamente (EB) Nr. 1060/2009;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą turi būti įvykdytos trys sąlygos, kad trečiosios valstybės teisės ir priežiūros sistema būtų pripažinta lygiaverte to reglamento reikalavimams;
            
         
               (4)
            
            
               pirmoji sąlyga: kredito reitingų agentūros trečiosiose šalyse turi turėti leidimą arba būti jose registruotos, joms nuolat turi būti taikoma veiksminga priežiūra ir jos privalo laikytis taisyklių. Nuo 1993 m. liepos mėn. kredito reitingų agentūras reguliuoja ir prižiūri Meksikos bankų ir vertybinių popierių komisija (Comisión Nacional Bancaria y de Valores, toliau – CNBV). Nuo 1999 m. gruodžio mėn. jos turi gauti išankstinį CNBV leidimą, kad galėtų vykdyti veiklą ir teikti kredito reitingų paslaugas. 2013 m. vasario 17 d. CNBV oficialiajame leidinyje buvo paskelbtas ir įsigaliojo šiuo metu taikomas iš dalies pakeistas Reglamentas dėl kredito reitingų agentūrų (Disposiciones Aplicables a las Institutiones Calificadoras de Valores). CNBV yra įgaliota tirti bet kokius veiksmus ar klausimus, kuriais pažeidžiama arba galėtų būti pažeista teisė. CNBV turi teisę prašyti bet kokios rūšies informacijos ir dokumentų, vykdyti patikras vietoje ir iškviesti bet kurį asmenį, kuris galėtų padėti tyrimui. Kredito reitingų agentūrų veikla gali būti visam laikui arba laikinai uždrausta, sustabdyta arba jų licencija gali būti atšaukta. CNBV taip pat yra įgaliota skirti administracines baudas. CNBV atliko registruotų kredito reitingų agentūrų metines atitikties peržiūras, kuriomis remdamasi pateikė pastabas ir skyrė sankcijas. EVPRI ir CNBV sudarytame bendradarbiavimo susitarime numatyta keistis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms. Tuo remiantis turėtų būti laikoma, kad kredito reitingų agentūroms Meksikoje taikomi leidimų išdavimo arba registracijos reikalavimai yra lygiaverčiai Reglamente (EB) Nr. 1060/2009 nustatytiems reikalavimams, o kredito reitingų agentūroms taikoma Meksikos priežiūros ir reikalavimų laikymosi užtikrinimo tvarka yra taikoma veiksmingai ir užtikrinamas jos laikymasis;
            
         
               (5)
            
            
               antroji sąlyga: kredito reitingų agentūroms trečiojoje šalyje turi būti taikomos teisiškai įpareigojančios taisyklės, kurios būtų lygiavertės Reglamento (EB) Nr. 1060/2009 6–12 straipsniuose ir I priede nustatytoms taisyklėms, išskyrus to reglamento 6a, 6b, 8a, 8b, 8c ir 11a straipsnius, I priedo B skirsnio 3 punkto ba papunktį ir 3a bei 3b punktus. Vertinant, kaip vykdoma ši sąlyga, reikėtų tinkamai atsižvelgti į Europos Parlamento ir Tarybos reglamento (ES) Nr. 462/2013 (2) 2 straipsnio 1 dalies nuostatas dėl tam tikrų Reglamento (EB) Nr. 1060/2009 nuostatų taikymo datos. Pagal Meksikos įmonių valdymo sistemą reikalaujama, kad kredito reitingų agentūros turėtų direktorių valdybą, kurią sudarytų ne daugiau kaip 21 direktorius, iš kurių ne mažiau kaip 25 % turi atitikti nepriklausomumo reikalavimus. Nepriklausomi direktoriai, be kita ko, turi būti kompetentingi rengti kredito reitingų politiką ir metodikas, gerinti vidaus kontrolės sistemos veiksmingumą ir atitikties bei valdymo procesų stebėseną. Interesų konfliktai turi būti nustatyti ir pašalinti, o atitikties užtikrinimo pareigūnas, jei taikoma, turi būti informuojamas apie bet kokį galimą interesų konfliktą, kuris galėtų turėti įtakos reitingams. Nustačiusi interesų konfliktus, kurie gali turėti įtakos reitingams, kredito reitingų agentūra turi nebeteikti paslaugų. Meksikos sistemoje numatyti dideli organizaciniai reikalavimai dėl apskaitos tvarkymo ir konfidencialumo ir nustatyta, kad kredito reitingų agentūros yra visiškai atsakingos už bet kokias užsakomąsias paslaugas. Užsakomąsias paslaugas kredito reitingų agentūroms teikiančius subjektus taip pat prižiūri CNBV. Kredito reitingų agentūros turi turėti formalią peržiūros funkciją, skirtą reitingų metodikų ir modelių peržiūrėjimui, o Meksikos sistemoje nustatyta daug įvairių informacijos atskleidimo reikalavimų, susijusių su kredito reitingais ir reitingų veikla. Todėl interesų konfliktų valdymo, organizacinių procesų ir procedūrų, kuriuos turi taikyti kredito reitingų agentūra, reitingų ir reitingų nustatymo metodų kokybės, kredito reitingų atskleidimo, taip pat bendro ir periodinio informacijos apie kredito reitingų nustatymo veiklą atskleidimo srityse Meksikos teisės ir priežiūros sistema turėtų duoti tokių pat rezultatų kaip Reglamentas (EB) Nr. 1060/2009. Tai suteikia lygiavertę apsaugą, t. y. užtikrina kredito reitingų agentūrų sąžiningumą, skaidrumą bei gerą valdymą ir kredito reitingų nustatymo veiklos patikimumą;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir jų nustatymo metodus. Meksikos konstitucijoje nustatyta, kad administracinėms institucijoms leidžiama veikti tik tada, kai pagal galiojančius teisės aktus joms aiškiai suteikta tokia teisė arba įgaliojimai. Kiek galima įsitikinti, nėra jokių teisinių nuostatų, kurios suteiktų įgaliojimus CNBV ar kokiai nors kitai valdžios institucijai daryti įtaką kredito reitingų turiniui ar jų nustatymo metodikai;
            
         
               (7)
            
            
               atsižvelgiant į išnagrinėtus veiksnius, galima laikyti, kad Meksikos kredito reitingų agentūrų teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl Meksikos kredito reitingų agentūrų teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, gaudama informaciją iš EVPRI, toliau turėtų stebėti Meksikos kredito reitingų agentūrų teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Meksikoje veikianti kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. balandžio 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).